**Înger nins**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În dimineaţa nouă cu-aripi de primăvară

Alerg ca un copil la maica mea-n odaie,

Dar mă opresc, simţind-o cu răsuflarea rară,

Înfăşurată-n doruri şi-ntunecate straie.

De-un timp se-mpuţinează cu fiecare clipă

Şi tot se uită-n sus la Bunul Dumnezeu,

Îşi socoteşte paşii, căci vremea asta ţipă

De-aceea ţine aprinsă o candelă mereu.

O văd lângă icoană îngenunchind smerită,

Cu fruntea la pământ în semn de plecăciune,

Căci Domnul Sfânt i-a dat, încă o zi-nsorită

Pictată în albastru şi-n verdele minune.

Apoi aud cum plânge, nu ştie c-am venit

Şi lacrimile-i curg brăzdându-i faţa trasă,

Rosteşte rugăciunea privind spre răsărit,

Chemând-o pe Fecioară să vie-n astă casă.

O, măiculiţă dragă, al nostru înger nins,

Prin ochii tăi senini ne dăruieşti iubire,

Tu răspândeşti lumină şi gând de pace atins,

Ne-nveţi să preţuim secunda-n fericire.